Groot skenking vir Hands of Hope - Local News - Erongo
Saturday, May 30th, 2020 11:34:25
Groot skenking vir Hands of Hope
Die geld sal gebruik word om kospakkies en ander basiese benodighede vir gesinne in nood te koop.
Niki Carstens; Stigter; “Ons word regtig geseën deur mense wat in hierdie tyd uitreik om ander te help.”
Niki Carstens van Hands of Hope Namibia (links) ontvang die tjek by Anja Kreiner van Swakop Striders (voor regs) saam met ander lede van die Swakop Striders Kirsty Brits, Frank Slabbert en Emily James. Foto Adolf Kaure
Swakop Striders het N$20 000 aan Hands of Hope geskenk ter ondersteuning van minderbevoorregte Namibiërs wat deur Covid-19 geraak is.
Die skenking kom ná Swakop Striders ’n insameling gehou het vir elke kilometer wat hulle tussen 27 April en 3 Mei gedraf het. Die geld sal gebruik word om kospakkies en ander basiese benodighede vir gesinne in nood te koop.
Die stigter van Hands of Hope Namibia, Niki Carstens en wat die skenking namens die organisasie ontvang het, het haar dank aan die drawwers uitgespreek. “Ons word regtig geseën deur mense wat in hierdie tyd ander help. Die impak van Covid-19 is baie erg en daar is soveel Namibiërs wat nie kon werk nie, en dus nie ’n inkomste kon verdien nie,” het sy gesê.
“Weens die inperking kon baie mense nie kos en ander items by markte verkoop nie en dus nie vir hulleself ’n inkomste genereer nie. Hierdie skenking gaan ons die volgende week of twee help om na nóg ’n paar mense uit te reik,” het Carstens gesê.
Dr Keletso Nyathi het die idee vir die insameling gehad toe hy vir ’n marathon in Suid-Afrika ingeskryf het maar wat weens die pandemie gekanselleer is. Hy het egter besluit om die 122 km op sy eie te hardloop om geld vir Hands of Hope Namibia in te samel.
Kirsty Brits, ’n vriend van Dr Nyathi en ’n lid van Swakop Striders, het kontak gemaak met die sportklub se ondervoorsitter, Anja Kreiner, en gevra dat Swakop Striders ook só ’n poging vir liefdadigheid aanpak.
Volgens Kreiner het al die drawwers na hul eie borge gesoek en ook onderneem om ’n bydrae per kilometer te maak.
“Ek wil alle lede van Swakop Striders bedank vir hul deelname. Ek wil ook vir Hands of Hope Namibia bedank vir wat hulle vir die gemeenskap doen,” het Kreiner gesê.
Sommige lede van Swakop Striders het verkies om fiets te ry om geld in te samel.
“Op 2 Mei is hardlopers aangemoedig om heelwat kilometers aan te pak - selfs meer as wat hulle al voorheen aangedurf het,” het sy gesê.
Altesame 800 km is deur die drawwers voltooi en 170 km is deur die deelnemende Swakop Striders-lede en hul vriende per fiets gery.
Brits het byvoorbeeld op een dag ’n volle 60 km gehardloop terwyl Emily James haar eerste volledige marathon aangepak het saam met haar twee kinders (7- en 10-jaar oud) wat fiets gery het. Die kinders het ook daarin geslaag om borge te verseker vir die afstand wat hulle afgelê het.
André Ross het gedurende die week 123 km vir Hands of Hope gehardloop. Die jongste drawwer wat aan die insameling deelgeneem het, was die 11-jarige Adara Gey van Pittus, wat ’n hoogspringatleet by Swakop Striders is.
Hands of Hope is ’n groep vrywilligers wat die gemeenskap met verskillende projekte bystaan. Die afgelope week het die organisasie 120 kospakkies na mense in nood regoor die land gestuur.
1 minute ago | Art and Entertainment